Apple overasker – bedste tredje kvartal nogensinde

Apples kvartalsregnskab overgik endnu en gang analytikernes forventninger. Med en samlet omsætning på 85,8 mia. dollars blev det det bedste tredje kvartal nogensinde i Apple-historien. Godt hjulpet på vej af de første nye iPads i flere år.

Det gik nemlig en lille smule tilbage for iPhone (0,9 procent) i forhold til samme kvartal sidste år og for wearables, der dækker Apple Watch og hovedtelefoner.

Til gengæld var der som sagt fremgang i salget af iPads, der steg fra 5,8 mia. dollars i tredje kvartal sidste år til 7,2 mia. dollars i år. En stigning på 23 procent. Også salget af Mac-computere steg en smule – fra 6,8 mia. dollars til 7 mia. dollars.

Det er dog fortsat iPhone, der er den store pengemaskine i butikken. Salget af telefonen står for 45,8 procent af den samlede omsætning. Herefter kommer “services” der dækker over Apple Music, TV+ m.m. Den kategori satte rekord i kvartalet med en omsætning på 24,2 mia. dollars. Til sammenligning hev iPhone 39,3 mia. dollars ind i kvartalet.

Netop tredje og fjerde kvartal plejer at være Apples svageste, mens første kvartal – der i Apples tilfælde er forskudt og løber mellem 1. oktober og 31. januar – er det stærkeste. Det er i første kvartal at de nye iPhones lanceres, ligesom julesalget indgår.

Det er endnu ikke meldt ud præcis hvornår de nye iPhone 16 modeller præsenteres, men det plejer at være i september måned.

Læs også – iPhone 16 Pro: Her er rygterne indtil nu.

Apple overasker – bedste tredje kvartal nogensinde