Apple knuser forventningerne: iPhone slår rekord

Apple har lagt regnskabstallene på bordet for årets første kvartal – og de overgår forventningerne. Omsætningen lander på 143,8 milliarder dollar, hvilket svarer til en fremgang på 16 procent sammenlignet med samme periode sidste år. Det er især én kategori, der trækker læsset: iPhone.

iPhone-forretningen satte ny rekord med en omsætning på over 85 milliarder dollar – mere end 530 milliarder kroner. Ifølge Apple skyldes fremgangen blandt andet den stærke modtagelse af iPhone 17-serien, hvor salget voksede med 23 procent på årsbasis. En vigtig forklaring er, at basismodellerne nu har fået funktioner, som tidligere var forbeholdt Pro-udgaverne – herunder 120 Hz-skærm og always-on skærm. Det har gjort de billigere varianter markant mere attraktive for flere forbrugere.

Tjenesterne vokser – Mac og wearables tager et pusterum

Mens iPhone boomer, er billedet mere blandet i de øvrige hardwarekategorier. Mac-salget faldt en smule i forhold til sidste år, og det samme gjorde omsætningen fra wearables, hjemmetilbehør og accessories. iPad gik derimod frem.

Den store, stabile vækstmotor er fortsat Apples tjenester. Omsætningen fra blandt andet App Store, Apple Music og iCloud nåede 30 milliarder dollar – et nyt rekordniveau og en tydelig indikation på, hvor vigtig serviceforretningen er blevet for Apples samlede økonomi.

Apple-topchef Tim Cook lægger ikke skjul på, at kvartalet har været historisk:

“iPhone leverede sit bedste kvartal nogensinde, drevet af en ekstraordinær efterspørgsel og rekorder i alle geografiske regioner. Samtidig nåede vores tjenester et nyt indtægtsrekordniveau,” siger Tim Cook.

Han peger samtidig på, at Apples økosystem aldrig har været større. Antallet af aktive Apple-enheder er nu vokset til over 2,5 milliarder på verdensplan.

Apple knuser forventningerne: iPhone slår rekord